CELEX: 32018D0119(01)
Language: et
Date: 2018-01-18 00:00:00
Title: Komisjoni otsus, 18. jaanuar 2018, keskkonnanõuete täitmise ja keskkonnaalase juhtimise eksperdirühma loomise kohta

19.1.2018   
            
            
               ET
            
            
               Euroopa Liidu Teataja
            
            
               C 19/3
            
         KOMISJONI OTSUS,
   18. jaanuar 2018,
   keskkonnanõuete täitmise ja keskkonnaalase juhtimise eksperdirühma loomise kohta
   (2018/C 19/03)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Aluslepingu artikliga 191 on liidule ja liikmesriikidele seatud ülesandeks tagada, et liidu keskkonnapoliitika aitab kaasa keskkonna säilitamisele, kaitsmisele ja selle kvaliteedi parandamisele, ning artikli eesmärk on tagada keskkonnakaitse kõrge tase.
            
         
               (2)
            
            
               Selleks et tagada liidu keskkonnaalaste õigusaktide parem rakendamine ja järgimine, on komisjonil kooskõlas teatisega „ELi meetmed keskkonnanõuete täitmise ja keskkonnaalase juhtimise parandamiseks“ (1) vaja kasutada nõuandva organi asjatundjate teadmisi.
            
         
               (3)
            
            
               Seepärast on vaja moodustada keskkonnanõuete täitmise ja keskkonnaalase juhtimise valdkonna eksperdirühm ning määrata kindlaks selle ülesanded ja struktuur.
            
         
               (4)
            
            
               Eksperdirühm peaks aitama koostada juhenddokumente headest tavadest keskkonnanõuete täitmise tagamisel ning muid abimaterjale, sealhulgas kutseoskuste ja oskusteabe ning riiklike süsteemide hindamise kohta. Samuti peaks eksperdirühm toetama teavitus- ja levitustegevust keskkonnanõuete täitmise tagamise ja keskkonnaalase juhtimise valdkonnas. Ka peaks eksperdirühm aitama koordineerida ja jälgida keskkonnanõuete täitmise ja keskkonnaalase juhtimise parandamise meetmete rakendamist ning aitama komisjonil ette valmistada poliitilisi algatusi ja seadusandlikke ettepanekuid, mis on seotud laiema keskkonnaalase juhtimise küsimustega.
            
         
               (5)
            
            
               Rühm peaks koosnema ELi liikmesriikide ekspertidest ning keskkonnanõuete täitmise tagamise ja keskkonnaalase juhtimise probleemidega tegelevate olemasolevate üleeuroopaliste erialavõrgustike esindajatest.
            
         
               (6)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (7)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (2),
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse keskkonnanõuete täitmise ja keskkonnaalase juhtimise eksperdirühm. Rühma nimeks saab keskkonnanõuete täitmise ja keskkonnaalase juhtimise foorum.
   Artikkel 2
   Ülesanded
   Rühma ülesanded on järgmised:
   
               a)
            
            
               aidata komisjonil koordineerida ja jälgida keskkonnanõuete täitmise ja keskkonnaalase juhtimise parandamise meetmete rakendamist ning valmistada ette seadusandlikke ettepanekuid või poliitilisi algatusi keskkonnanõuete täitmise ja keskkonnaalase juhtimise valdkonnas, sealhulgas seoses järgmisega:
               
                           i)
                        
                        
                           nõuete täitmise edendamine, jälgimine ja tagamine (nõuete täitmise tagamine);
                        
                     
                           ii)
                        
                        
                           õiguskaitse kättesaadavus keskkonnaküsimustes;
                        
                     
                           iii)
                        
                        
                           juurdepääs keskkonnateabele;
                        
                     
                           iv)
                        
                        
                           üldsuse osalemine;
                        
                     
                           v)
                        
                        
                           muud juhtimisküsimused;
                        
                     
         
               b)
            
            
               seada sisse komisjoni, liikmesriikide ja olemasolevate üleeuroopaliste erialavõrgustike (3) vaheline koostöö ja koordineerimine küsimustes, mis on seotud ELi keskkonnaalaste õigusaktide, programmide ja meetmete rakendamisega;
            
         
               c)
            
            
               seada sisse kogemuste ja heade tavade vahetamine keskkonnanõuete täitmise ja keskkonnaalase juhtimise valdkonnas.
            
         Artikkel 3
   Konsulteerimine
   Komisjon võib rühmaga konsulteerida igas küsimuses, mis on seotud keskkonnanõuete täitmise ja keskkonnaalase juhtimise meetmete rakendamisega, sealhulgas keskkonnanõuete täitmise ja keskkonnaalase juhtimise parandamise meetmete rakendamisega, (4) nende läbivaatamisega ja 2019. aasta järgsete täiendavate meetmete kindlaksmääramisega.
   Artikkel 4
   Liikmed
   1.   Eksperdirühma liikmeteks on liikmesriikide ametiasutused ja muud avaliku sektori asutused.
   2.   Rühma liikmed on eelkõige järgmised avaliku sektori asutused:
   
               a)
            
            
               keskkonnaõiguse rakendamise ja jõustamise Euroopa Liidu võrgustik;
            
         
               b)
            
            
               Euroopa prokuröride võrgustik keskkonnaküsimustes;
            
         
               c)
            
            
               ELi kohtunike foorum keskkonnaküsimustes;
            
         
               d)
            
            
               keskkonnakuritegude vastase võitluse võrgustik EnviCrimeNet;
            
         
               e)
            
            
               keskkonnakaitseasutuste juhtide Euroopa võrgustik;
            
         
               f)
            
            
               Euroopa Kõrgeimate Kontrolliasutuste Organisatsioon;
            
         
               g)
            
            
               Europol;
            
         
               h)
            
            
               Eurojust.
            
         3.   Liikmesriikide ametiasutused ja muud avaliku sektori asutused nimetavad oma esindajad ja peavad tagama, et nende esindajad pakuvad kõrgetasemelisi eksperditeadmisi.
   4.   Liikmeid, kes ei suuda enam eksperdirühma aruteludes tõhusalt osaleda, kes ei vasta komisjoni asjaomase osakonna arvates tingimustele, mis on sätestatud Euroopa Liidu toimimise lepingu artiklis 339, või kes astuvad ametist tagasi, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.
   Artikkel 5
   Juhataja
   Eksperdirühma juhib komisjoni keskkonna peadirektoraadi esindaja.
   Artikkel 6
   Toimimine
   1.   Rühm tegutseb keskkonna peadirektoraadi ülesandel kooskõlas komisjoni eksperdirühmade asjakohaste horisontaalsete eeskirjadega (edaspidi „horisontaalsed eeskirjad“) (5).
   2.   Rühma koosolekud toimuvad üldjuhul komisjoni ruumides.
   3.   Sekretariaaditeenused tagab keskkonna peadirektoraat. Komisjoni muude osakondade ametnikud, kes tunnevad menetluse vastu huvi, võivad osaleda rühma ja selle alarühmade koosolekutel.
   4.   Rühm võib kokkuleppel keskkonna peadirektoraadiga liikmete lihthäälteenamusega otsustada, et rühma arutelud on avalikud.
   5.   Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat juhataja vastutusel.
   6.   Rühm võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et arvamustele, soovitustele või aruannetele lisataks dokument nende seisukoha kokkuvõttega.
   Artikkel 7
   Alarühmad
   1.   Keskkonna peadirektoraat võib luua alarühmi, kes tegelevad konkreetsete küsimustega keskkonna peadirektoraadiga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru rühmale. Alarühmad saadetakse pärast nende ülesannete täitmist laiali.
   2.   Alarühmade liikmed, kes ei ole rühma liikmed, valitakse avaliku kandideerimiskutse kaudu, kooskõlas horisontaalsete eeskirjadega (6).
   Artikkel 8
   Kutsutud eksperdid
   Keskkonna peadirektoraat võib kutsuda rühma töös ajutiselt osalema eksperte, kes on pädevad rühma või selle alarühma konkreetses päevakorraküsimuses.
   Artikkel 9
   Vaatlejad
   1.   Otsese kutse kaudu võib kooskõlas horisontaalsete eeskirjadega anda vaatleja staatuse üksikisikutele, organisatsioonidele või muudele kui artiklis 4 loetletud avaliku sektori asutustele.
   2.   Vaatleja staatuses organisatsioonid või avaliku sektori asutused nimetavad oma esindajad.
   3.   Juhataja võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Neil ei ole siiski hääleõigust ja nad ei osale rühma soovituste või nõuannete koostamisel.
   Artikkel 10
   Kodukord
   Keskkonna peadirektoraadi ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma kodukorra (7).
   Artikkel 11
   Ametisaladus ja salastatud teabe käitlemine
   Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (8) ja (EL, Euratom) 2015/444 (9) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   Artikkel 12
   Läbipaistvus
   1.   Rühmad ja selle alarühmad kantakse komisjoni eksperdirühmade ja teiste samalaadsete üksuste registrisse (edaspidi „eksperdirühmade register“).
   2.   Rühma liikmete kohta avaldatakse eksperdirühmade registris järgmised andmed:
   
               a)
            
            
               liikmesriikide ametiasutuste nimed;
            
         
               b)
            
            
               muude avaliku sektori asutuste nimed;
            
         
               c)
            
            
               vaatlejate nimed.
            
         3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (10) artiklis 4 määratletud avaliku või erahuvi kaitset.
   Artikkel 13
   Koosolekutega seotud kulud
   1.   Rühma ja selle alarühmade tegevuses osalejatele ei maksta nende teenuste eest tasu.
   2.   Komisjon hüvitab rühma või alarühma tegevuses osalemisega seotud reisi- ja elamiskulud. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
   
      Brüssel, 18. jaanuar 2018
      
         
            Komisjoni nimel
         
         
            komisjoni liige
         
         Karmenu VELLA
      
   
   
      (1)  COM(2018) 10.
   
      (2)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Keskkonnaõiguse rakendamise ja jõustamise Euroopa Liidu võrgustik (IMPEL), ELi kohtunike foorum keskkonnaküsimustes (EUFJE), Euroopa prokuröride võrgustik keskkonnaküsimustes (ENPE), võrgustik (EnviCrimeNet), keskkonnakaitseasutuste juhtide Euroopa võrgustik (NEPA), Euroopa Kõrgeimate Kontrolliasutuste Organisatsioon (EUROSAI).
   
      (4)  COM(2018) 10.
   
      (5)  Komisjoni 30. mai 2016. aasta otsus, millega kehtestatakse horisontaalsed eeskirjad komisjoni eksperdirühmade loomiseks ja toimimiseks (C(2016) 3301, artikli 13 lõige 1).
   
      (6)  C(2016) 3301, artikkel 10 ja artikli 14 lõige 2.
   
      (7)  C(2016) 3301, artikkel 17.
   
      (8)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (9)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
   
      (10)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).